Междувременно хелветите вече са пресекли териториите на секваните и са заети да опустошават земите на хедуите, амбарите и алоброгите. Тези племена не са способни да им се противопоставят и като римски съюзници молят Цезар за помощ. Цезар им помага и изненадва хелветите, пресичайки река Арар (днес река Сона). Три четвърти от хелветите са преминали, но последната четвърт, хелветският клан тигурини, е още на източния бряг. Три легиона под командването на Цезар ги изненадват и разбиват в битката при Арар, нанасяйки им големи загуби. Останалите живи тигурини бягат в съседните гори.